Brakwater se inwoners staan saam - Local News - Windhoek Express
Friday, January 24th, 2020 02:34:29
Yolanda Nel Sowat 14 maande ná inwoners van Brakwater hulle hande dieper in hul sakke moes steek weens hoër tariewe, het die Windhoekse stadsraad (CoW) uiteindelik met die Brakwater Adviseurende Komitee (BAC) vergader.
Ten spyte van die vergadering wat Saterdag (5 Oktober) tussen die partye gehou is, wag die BAC volgens dié organisasie se voorsitter Bert Laaser, steeds vir betekenisvolle terugvoer – al het die munisipaliteit se uitvoerende hoof belowe dat inwoners toe sou uitsluitsel van die CoW ontvang.
Vergaderings is vir 7 Desember 2018, vir 1 Februarie 2019 en vir 28 September vanjaar belê, maar is deur die CoW uitgestel. “En na afloop van die naweek se vergadering, is ons nog niks inligting ryker nie,” het Laaser gesê.
Laaser wou van die CoW se Samuel Mutango weet hoekom inwoners van Brakwater 14 maande moes wag vir antwoorde ná sommige munisipale rekeninge met tot 5000% verhoog het. “Daar is ook geen terugvoer ontvang oor die kortingstelsel wat vir Brakwater goedgekeur is of enige aanduiding dat Resolusie 267, wat stipuleer dat Brakwater-inwoners net ’n gedeelte van die tariewe betaal vervang of verander is nie,” het Laaser tydens die vergadering gesê.
Mutango het geantwoord dat hulle [die CoW] nou ’n stadium bereik het waar hulle met lede van die BAC kon vergader. Verwysend na die resolusie wat reeds in 2012 uitgereik is, het hy gesê daar was sekere faktore wat eers deur die minister van stedelike en landelike ontwikkeling goedgekeur moes word. “Net sekere dele van die resolusie is goedgekeur,” het Mutango gesê.
Ander kwessies wat verlede jaar deur die BAC aan die stadsraad gestuur is, sluit in hoë erfbelasting. Terugvoer daarop was dat dit vanweë groot erwe in die gebied is dat munisipale rekeninge verhoog het en dat dié tariewe vir alle inwoners van die hoofstad van toepassing is.
Inwoners van Brakwater wou ook weet of die BAC nog ’n rol speel, waarop daar geantwoord is dat die kommittee nog aktief is. “Die twee raadslede wat op die BAC dien, het in Februarie vanjaar met die res van die kommittee vergader,” het Helon Muhaindjumba, van die stadsraad terugvoer gegee.
Laaser het egter gereageer deur te sê dit is glad nie die geval nie en dat daar nog geen vergadering plaasgevind het nie. Beide die raadslede MJ Amadhila en Brunhilde Cornelius het ook versuim om Saterdag die vergadering by te woon.
Sowat 120 inwoners van Brakwater het Saterdag se vergadering bywoon. Volgens Laaser sal ’n volgende vergadering tussen die BAC en die stadsraad binne die volgende twee weke plaasvind.